b'\n_START_ARTICLE_\nTestosteron\n_START_SECTION_\nFunkcije\n_START_PARAGRAPH_\nPri mo\xc5\xa1kih igra testosteron klju\xc4\x8dno vlogo pri razvoju mo\xc5\xa1kih spolovil, kot so moda in obse\xc4\x8dnica, nastanku sekundarnih spolnih znakov, na primer prirast mi\xc5\xa1i\xc4\x8dne mase, kosti ter rast dlak po telesu. Nadalje je pomemben za ohranjanje zdravja in dobrega po\xc4\x8dutja ter pri prepre\xc4\x8devanju osteoporoze.\n_START_SECTION_\nBiosinteza\n_START_PARAGRAPH_\nKot drugi steroidni hormoni tudi testosteron nastaja iz holesterola. Prva stopnja biosinteze zajema oksidativno cepitev stranske verige holesterola, ki pote\xc4\x8de s pomo\xc4\x8djo encima CYP11A; s tem se odstrani 6 ogljikovih atomov in nastane pregnenolon. V naslednji stopnji se v endoplazemskem retikulumu odstranita nadaljnja dva ogljikova atoma s pomo\xc4\x8djo encima CYP17A in nastane steroidna struktura z 19 ogljiki. Nadalje se z encimom 3-\xce\xb2-HSD oksidira 3-hidroksilna skupina in se tvori androstenedion. V poslednjem in hitrost omejujo\xc4\x8dem koraku se keto-skupina na 17. ogljikovem atomu androstenediona reducira s 17-\xce\xb2 hidroksisteroid-dehidrogenaza in nastane testosteron._NEWLINE_Najve\xc4\x8dji dele\xc5\xbe testosterona (> 95\xc2\xa0%) se pri mo\xc5\xa1kih tvori v modih. V veliko manj\xc5\xa1ih koli\xc4\x8dinah se tvori tudi pri \xc5\xbeenskah, in sicer v jaj\xc4\x8dnikovih celicah teke in v posteljici, pri obeh spolih nastaja pa tudi v mre\xc5\xbeasti plasti (retikularni coni) nadledvi\xc4\x8dnice in celo v ko\xc5\xbei. V modih nastaja v Leydigovih (intersticijskih) celicah. Sertolijeva celica|Sertolijeve celice v modih potrebujejo testosteron za tvorbo semen\xc4\x8dic. Kot ve\xc4\x8dina hormonov se testosteron po telesu prena\xc5\xa1a po krvi, kjer je ve\xc4\x8didel vezan na plazemsko beljakovino, imenovano spolne hormone ve\xc5\xbeo\xc4\x8di globulin.\n_START_SECTION_\nPresnova\n_START_PARAGRAPH_\nOkoli 7\xc2\xa0% testosterna se reducira do 5\xce\xb1-dihidrotestosterona (DHT) s citokromskim encimom P\xe2\x82\x84\xe2\x82\x85\xe2\x82\x80 5\xce\xb1-reduktazo, ki se obse\xc5\xbeno izra\xc5\xbea v mo\xc5\xa1kih spolnih organih in lasnih me\xc5\xa1i\xc4\x8dkih. Okoli 0,3\xc2\xa0% se pretvori v estradiol s pomo\xc4\x8djo encima aromataze (CYP19A1), ki se izra\xc5\xbea v mo\xc5\xbeganih, jetrih in ma\xc5\xa1\xc4\x8devju._NEWLINE_Dihidrotestosteron je bolj potenten od izhodnega testosterona, medtem ko ima estradiol povsem nasprotne u\xc4\x8dinke (testosteron povzro\xc4\x8da maskulinizacijo, estradiol pa feminizacijo). Tetsosteron in dehidrotestosteron se naposled deaktivirata z encimi, ki hidroksilirajo ogljike na polo\xc5\xbeajih 6, 7, 15 ali 16.'